정조 24년
庚申三月二十七日辰時上詣摛文院齋宿日次儒生殿講大臣備局堂上引見入侍時行都承旨李集斗左承旨崔獻重右承旨南履翼左副承旨任希遠右副承旨高廷憲同副承旨曺錫中記事官洪奭周假注書呂東植記注官金景煥承膺祚原任直提學李秉模原任提學沈煥之提學金載瓚檢校直提學徐龍輔李晩秀原任直閣金勉柱檢校直閣沈象奎金近淳以次侍立訖上具翼善冠衮龍袍乘輿出萬寧門至降輿所降輿入摛文院堂內諸臣以次進伏命書傳敎曰三明日次對進定於今日仍敎曰注書出去引入次對而試官亦令行禮也奭周承命出傳考官右議政李時秀吏曹判書徐龍輔行副護軍尹光顔李趾永副司直沈奎魯奉常寺正朴鍾淳率應講儒生以次入就拜位行禮訖陞殿進伏領議政李秉模左議政沈煥之知敦寧李秉鼎戶曹判書李在學兵曹判書趙鎭寬知訓鍊徐有大禮曹判書李晩秀刑曹參判申大顯吏曹參判李書九工曹參判李益運校理李之聃以次進伏訖秉模等曰侵早勞動聖體若何上曰一樣矣秉模曰寢睡水剌之節何如上曰一樣矣秉模等曰王大妃殿氣候何如上曰一樣矣秉模等曰惠慶宮氣候益臻常度乎上曰姑未完合而大體則一樣矣上曰今日雖非次對日次而卿等旣入來故使之進定矣仍敎曰次對爲之秉模曰卽見全羅監司狀本之啓下吏曹者則興德縣監李趾光以身病沈重不得已罷黜爲辭其代已爲差遣矣該縣監李趾光以虛留還穀之未捧年前入於道啓其後又以老昏又於繡啓而渠所査發之逋穀使渠了勘然後似爲務實之政兼有完逋之望故臣以待其收殺議其本罪之意連爲筵稟後使之還官則設使今已準捧道臣當以準捧形止狀聞仍請令攸司議其本罪恭俟處分而今此狀辭有若有實病守令之循例罷黜者雖不可更爲仍任逋穀之捧未捧無所憑據本罪之勘未勘將無下落安有如許事體該道臣爲先推考自備局關問委折從後稟處何如上曰依爲之出擧條上曰完伯狀啓果何爲而如是擧行也秉模曰該縣糴事其間似已收殺而狀辭中亦必擧論然後當初事端乃有下落矣上曰此事果不成說矣當初旣有事端則今雖以實病請罷當以收殺與否措辭登聞設令如前難捧亦不可不具由修啓矣大臣旣以此事至出擧條則啓下公事事當自別而今則便作一張休紙觀其狀啓固已礙眼而留中屢日使之出代以待廟堂之言矣該道伯事有關體統而近來事每多如是殊可悶也秉模曰此開城留守金勉柱狀啓也以爲本營所管邑鎭餉還加分耗條特許取用以補將士支放之不足便成已例而目下財力無加經用多端今年各倉餉還加分耗各穀一百四十石依前劃給事請令廟堂稟旨分付矣該營加分耗之劃給已成前例有難防寒依狀請施行之意分付何如上曰依爲之出擧條秉模曰卽見南兵使崔景岳狀啓則枚擧三水府使及各該鎭將所報以爲厚州鎭十八烽麒麟山兩烽臺及舊乫波知堡西峯沙里峯兩烽臺依節目設置則魚面自作乫波知舊乫波知所屬四烽自爲內地竝革罷事請令廟堂稟旨分付矣民弊莫如烽臺而今於厚州等諸烽臺設置後魚面等四烽自爲內地則烽臺革罷在所不已更無持疑之端依所請施行之意卽爲分付何如上曰依爲之出擧條秉模曰此江華留守洪明浩所啓也以爲江都以保障重地許多將士支放專靠於兵庫而十數年來庫儲漸縮一年所需無以繼用本府軍餉中一萬三千五百餘石劃給安興鎭散在於湖西諸邑而此本江都軍餉也就其中耗條限數三百石年年還劃本營以爲添補目下需用事令廟堂稟處爲辭矣湖西散在之穀本是該府軍餉則今此還劃之請似爲有據而第此軍餉非自該府運劃也收合各處之穀付之安興以爲該府緩急相須之地在該府長遠之策申飭句檢年儲歲峙可也豈可因數三石耗條之取用以開湖西年年劃送之弊乎且兵庫之不能收檢責在前後守臣不此之釐正徒欲藉力於他道散在之穀則假令此穀停減更於何恃乎諸道此等之弊一切用物各付物之法使各其守臣充補拮据勤勤孜孜有如創設之初然後可以言軍國之計所請置之以此覆啓無論時守臣與此後守臣念念在玆無得以庫儲蕩竭等語輒敢登聞於朝廷之意嚴飭分付何如上曰依爲之出擧條秉模曰卽見慶尙右兵使李栢然所報則以爲各邑月課鳥銃鉛丸火藥等物隨其受來每年加錄於都案中開錄狀聞而今年火藥當受金山等十四邑報摠戎廳則書目回送內本廳與守禦廳間年上下而昨年本廳分送則今年當屬守禦廳云報守禦廳則本營月課已爲移屬他營云徒煩往復受來無處開錄狀聞例在臘月過限僨誤之責不勝惶悚爲辭矣守摠兩營之間年分當自是規例而守禦廳月課米移屬他營則摠營所當一年條竝與守禦廳一年條通計分排事理當然且守禦廳所劃邑數比摠戎廳本自甚少雖通計分排別無拘礙之端依此施行之意分付該廳該閫何如上曰依爲之出擧條上曰此外更有稟達者乎秉模曰雖非民事而有所仰奏者矣故相洪命夏以士林主人力贊大義事業樹立誠可謂卓然矣先輩名碩亦有不祧之議而此則事係體重有難仰請驪州地有沂川書院卽文敬公金安國俎豆之所故相之兄故監司洪命耉配焉故相驪人也而未參追配之典士林公議以是爲積菀之端矣上曰洪命耉之追配是先朝辛酉年飭禁以前事乎秉模曰然矣近來祠院之追配事當嚴禁而故相功業與他自別求之近古罕有其儔矣上曰驪州地有先正宋時烈俎豆之所己亥年以別例特設卽飭禁後初事先正書院事當自別而伊時猶加十分難愼且坐久月沈陵栢暗不知何處跪陳辭之句卽先正之起感於故相貞翼公李浣家者也以貞翼處地際遇尙闕俎豆於驪上者可謂欠典而尙至今鄭重持難則故相之追配有難遽然許施左右相之意何如煥之曰先朝飭禁以後有不敢遽然仰請而故相則士林公議厥惟久矣該邑儒生以此事上來而臣則以爲朝令所在有難遽然議到惟在朝家之處分云矣時秀曰臣亦聞故相之爲名相俄於閤外亦聞領相所言而以爲有難遽議矣煥之曰旣是追配則亦與新設稍異矣上曰故相於他處則有俎豆之典乎煥之曰他處亦無之矣上曰若果無他俎豆之所則今此驪上之追配果無如何之端耶辛酉以後祠院之追配者果爲有之而亦爲幾何云耶秉模曰未得詳知矣上曰禮判於筵退後詳考其有無可也秉模曰姑待禮判詳考後更爲仰奏乎上曰如是爲之也上曰故相之後今誰有之煥之曰立朝人則無之而士人洪履猷今番爲初試矣上曰洪履猷丙申年爲上疏而人甚了了矣煥之曰然矣煥之曰賜額書院腏食之列以後賢陞享係是重典苟無士林之仰請朝家之特許則不得擅行其例則然近聞鄕外儒生不識事體者往往私相發論以朝廷之昔賢或鄕黨之宿儒任意追躋互濟其私多咈公議由是而院享不嚴鄕習漸卑臣竊爲之慨歎矣今因言端敢此仰達請令該曹嚴飭諸道俾列邑之有賜額書院而不經稟命私躋俎豆之列者雖有碩德名臣亦竝釐正以待有識之士論以重尊賢之國典何如上曰依爲之出擧條秉模曰奏請使拜表姑未擇日而書狀官差出然後會同等事可以擧行令該曹待開政差出何如上曰依爲之出擧條上曰今番使行盤纏何以爲之耶秉模曰當以求請爲之而若從近治發則恐有窘急之慮當依前例推用於惠廳而外邑所捧之物則待大同上來時同爲充納於惠廳似好矣上曰如是爲之也命大臣就座敎曰右相則就試官班以出講章而先令上齋生應講可也時秀曰試官曺允大未及入來推考何如上曰今纔點下置之也允大進伏試官班書九曰前僉使金瑞貞上言判下內招問面叩如有可施之說論理草記事命下矣取考上言招問瑞貞則所陳凡三條其一北道六鎭勸課農桑事也時候土候南北不同有難强行其一種桑事也前旣屢飭更無可論其一永達鎭烽把移屬本邑事也瑞貞於年前以此事上言而帥臣以穩城邑民亦自鮮少有難替行鎭役內奴之劃給殘鎭雖或有例列鎭效尤則是亦難繼之道不可議到爲言矣伊時帥臣之啓旣如此到今別無可以採施者草記則不爲擧論矣上曰依所奏爲之也上曰今番試場儒生甚多而無事出入誠可幸也秉模曰慶科順成不勝幸甚矣上曰左相之子今番爲初試乎煥之曰臣子年旣稍長雖幸入格而工夫未能鍊熟殿試則難以無慮呈券故臣使之勿爲赴擧矣上曰今番殿試欲以卿爲命官矣卿子不爲赴擧則卿之主試尤爲便好矣命備堂先退錫中曰備堂旣已退出而校理李之聃不爲出去推考何如上曰生疎故然矣置之也之聃退出命考講敎曰儒生若於應講後進詣泮中則有致晩之慮應講後仍令製進於殿庭也仍下御題命頒紙命書榻敎曰成均館久任郞廳差祭及在外人竝改差與未差之代令該曹口傳差出生員天命翊等以次應講訖引儀唱禮畢命試官先退敎曰承旨一員則留殿庭以爲捧券之地也仍命諸臣權退命錫中入侍命書榻敎曰承旨高廷憲年老仍任工議承旨前望單子入之待下批牌招賤臣承命出傳上曰今日政院事誠駭然矣金道游待令已久而何不卽奏試官擬入亦多做錯豈可成說乎試望改擬以入金道游則以年老之故難於侵暮召見明日更爲待令三製入格儒生則明日到記入格儒生入侍時同爲入侍事分付也賤臣承命出傳錫中曰時囚捧供事命下而知義禁李敬一呈辭同義禁金履翼時無職名鄭日煥有身病難以備員擧行云矣命書榻敎曰時囚當爲捧供呈辭及有身病禁府堂上許遞令該曹口傳差出待下批牌招同義禁金履翼亦令該曹口傳付軍職牌招開坐仍命退出又命左承旨李益運入侍命書榻敎曰左承旨右承旨右副承旨許遞前望單子入之待下批牌招察任仍命退出又命錫中入侍命書榻敎曰違牌禁堂許遞令該曹口傳差出賤臣承命出傳上曰兼春秋出去招入直閣及閣屬也景煥承命出傳直閣金近淳率閣屬進伏上曰應製當親考承旨與直閣及閣屬待考下修正榜目可也錫中等承命修正榜目訖命書傳敎曰二月朔日次儒生殿講上齋生製述表三上進士姜履元賦三上進士尹箕煥直赴會試講略幼學邊重裕製述表三中進士李鍾夏賦三中進士李台升生員李若洙各給二分表三下進士李在誠等賦三下進士李運英等各給一分表草三下生員閔箕世等賦草三下生員李鐸遠等各雅誦一件賜給仍敎曰入格儒生明日到記處所待令事分付也仍命退承史以次權退